তথ্যবিবরণী                                                                                                  নম্বর : ৪১৪৩

**বৈসু উৎসবের র‌্যালিতে পার্বত্য চট্টগ্রাম প্রতিমন্ত্রী**

**স্মার্ট বাংলাদেশ গড়তে সকলকে ঐক্যবদ্ধভাবে কাজ করতে হবে**

খাগড়াছড়ি, ২৭ চৈত্র (১০ এপ্রিল):

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, ‘দেশের কর্ণধার প্রধানমন্ত্রী শেখ হাসিনা দেশকে অনেক উচ্চে আসীন করতে নিরন্তর প্রয়াস চালিয়ে যাচ্ছেন। দেশের উন্নয়নের ধারাকে ত্বরান্বিত করে একটি উন্নত ও স্মার্ট বাংলাদেশে পরিণত করতে সবাইকে ঐক্যবদ্ধভাবে কাজ করতে হবে।’

প্রতিমন্ত্রী আজ খাগড়াছড়ি সদরে টাউন হল প্রাঙ্গণে বাংলাদেশ ত্রিপুরা কল্যাণ সংসদ (বিটিকেএস) এর আয়োজনে এবং বাংলাদেশ ত্রিপুরা স্টুডেন্টস ফোরাম ও বাংলাদেশ ত্রিপুরা যুব কল্যাণ সংসদের সহযোগিতায় ত্রিপুরা জাতির ঐতিহ্যবাহী বৈসু উৎসব ২০২৪ উপলক্ষ্যে র‌্যালির উদ্বোধক ও প্রধান অতিথির বক্তব্যে এসব কথা বলেন।

পার্বত্য প্রতিমন্ত্রী বলেন, ‘প্রধানমন্ত্রী শেখ হাসিনা পার্বত্য চট্টগ্রামের কৃষ্টি, সংস্কৃতি ও জনজীবনের অভূতপূর্ব উন্নয়ন ঘটিয়েছেন। তিনি পার্বত্যবাসীদের মধ্যে শান্তি ও উন্নয়নের যে সোপান রচনা করেছেন তা দেশবাসীর কাছে আজীবন এক মাইলফলক হয়ে থাকবে।’

কুজেন্দ্র লাল বলেন, ‘ঐতিহ্যবাহী বৈসু উৎসবের মাধ্যমে পার্বত্য অঞ্চলে বসবাসরত বিভিন্ন গোত্র ও সম্প্রদায়ের মাঝে হৃদ্যতার মেল বন্ধন আরো সুদৃঢ় হবে। বৈসু মানুষের মধ্যে বৈষম্য দূর করে শান্তি, শৃঙ্খলা ও ঐক্যের বন্ধন গড়ে তুলবে। তিনি আরো বলেন, কোনো হানাহানি নয় বরং শান্তি, শৃঙ্খলা, সৌহার্দ্য ও সম্প্রীতি বজায় রেখে দেশের উন্নয়নে সবাইকে কাজ করতে হবে।’

পরে প্রতিমন্ত্রী রঙিন বেলুন উড়িয়ে বৈসু উৎসবের উদ্বোধন করেন এবং বর্ণাঢ্য এক র‌্যালিতে অংশ নেন। র‌্যালিটি খাগড়াছড়ি শহরের প্রধান প্রধান সড়ক প্রদক্ষিণ করে ত্রিপুরা সংসদের কার্যালয়ে গিয়ে শেষ হয়। এসময় ত্রিপুরা গোষ্ঠীর ঐতিহ্যবাহী পোশাকে সজ্জিত হয়ে ত্রিপুরা শিশু, কিশোর ও তরুণরা গান, নৃত্যসহ এক মনোজ্ঞ সাংস্কৃতিক অনুষ্ঠান পরিবেশন করে।

ত্রিপুরা সম্প্রদায়ের বৈসু উৎসবে শামিল হন খাগড়াছড়ি পার্বত্য জেলা পরিষদ চেয়ারম্যান মংসুইপ্রু চৌধুরী অপু, খাগড়াছড়ি জেলা প্রশাসক মো. সহিদুজ্জামান, পুলিশ সুপার মুক্তা ধর, পৌর মেয়র নির্মলেন্দু চৌধুরী, সদর উপজেলা পরিষদ চেয়ারম্যান হাজী মোঃ শানে আলম, পার্বত্য জেলা পরিষদ সদস্য কল্যাণ মিত্র বড়ুয়া, জেলা আওয়ামী লীগের সাংগঠনিক সম্পাদক হাজী মোঃ দিদারুল আলম, খাগড়াছড়ি সাংবাদিক ইউনিয়ন (কেইউজে) সভাপতি প্রদীপ চৌধুরীসহ প্রশাসনের কর্মকর্তা, জনপ্রতিনিধি ও ত্রিপুরা সম্প্রদায়ের বিভিন্ন বয়সী মানুষ।

#

রেজুয়ান/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০২৫ ঘণ্টা

তথ্যবিবরণী                                                                                                 নম্বর : ৪১৪২

**মানুষ পরিবার পরিজন নিয়ে ট্রেনে স্বস্তিতে বাড়ি ফিরেছেন**

 **রেলপথ মন্ত্রী**

পাংশা (রাজবাড়ী), ২৭ চৈত্র (১০ এপ্রিল):

রেলপথ মন্ত্রী মোঃ জিল্লুল হাকিম বলেছেন, ঈদে মানুষ পরিবার পরিজন নিয়ে ট্রেনে স্বস্তিতে বাড়ি ফিরতে পেরেছেন।

মন্ত্রী আজ রাজবাড়ী জেলার পাংশা উপজেলার নারায়ণপুরে নিজ বাসভবনে সাংবাদিকদের এক প্রশ্নের জবাবে এসব কথা বলেন।

মন্ত্রী বলেন, ‘বিগত দিনের তুলনায় এবারের ঈদে ট্রেনযাত্রা নিরাপদ ও নির্বিঘ্ন হয়েছে। এবার প্রধানমন্ত্রীর নির্দেশনা শতভাগ বাস্তবায়ন করার সামগ্রিক চেষ্টা করেছি, তাই সফল হয়েছি। মিডিয়ার মাধ্যমে পুরো জাতি এবার দেখেছে কতটা স্বস্তিতে মানুষ ঘরে ফিরেছে। যাত্রীরা নিজেরাই তাদের অভিব্যক্তি প্রকাশ করতে গিয়ে বলেছেন- এবারে তারা স্বস্তিতে পরিবার পরিজন নিয়ে ট্রেনে বাড়ি ফিরেছেন।’

রেলমন্ত্রী আরো বলেন, ‘ঈদ শেষে কর্মস্থলে ফেরা যাত্রীদের ফিরতি টিকিট দেওয়া হয়েছে, যাতে মানুষ ঈদ করতে যেরকম স্বাচ্ছন্দ্যে বাড়িতে গিয়েছে, ঠিক একইভাবে তারা বাড়ি থেকে কর্মস্থলে ফিরতে পারেন। আমাদের চেষ্টা ফলপ্রসূ হয়েছে।’

এসময় পাংশা উপজেলা আওয়ামী লীগের সভাপতি সাইফুল ইসলাম বুড়ো, পাংশা উপজেলা পরিষদের চেয়ারম্যান ফরিদ হাসান ওদুদসহ স্থানীয় নেতাকর্মীরা উপস্থিত ছিলেন।

#

সিরাজ/পরীক্ষিৎ/রবীন্দ্র/কুন্তল/সঞ্জীব/লাভলী/২০২৪/২০২৫ ঘণ্টা

তথ্যবিবরণী                                                                                                 নম্বর : ৪১৪১

**যাদের জন্মই অগণতান্ত্রিক তারাই গণতন্ত্রের কথা বলে, এটা যেন চোরের মায়ের বড় গলা**

 **-- পররাষ্ট্রমন্ত্রী**

চট্টগ্রাম, ২৭ চৈত্র (১০ এপ্রিল):

পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, যাদের জন্মটাই অগণতান্ত্রিক আর যারা প্রতিনিয়ত গণতন্ত্র ধ্বংস করার জন্য অপচেষ্টা চালায়; সেই বিএনপি এখন গণতন্ত্রের কথা বলে, এটিই হচ্ছে দুঃখজনক। এটি যেন, চোরের মায়ের বড় গলা।

 মন্ত্রী বলেন, ‘ক্যান্টনমেন্টের মধ্যে জিয়াউর রহমান ক্ষমতা দখল করেছিল, ক্ষমতা দখল করে ক্ষমতার উচ্ছিষ্ট বিলিয়েছিল, ড. মঈন খান আর মির্জা ফখরুল ইসলাম আলমগীরসহ তাদের শীর্ষস্থানীয় নেতৃবৃন্দ যারা আছেন, তারা সেই ক্ষমতার উচ্ছিষ্ট গ্রহণ করার জন্য সন্নিবেশিত হয়ে বিএনপি গঠন করেছিলেন।’

আজ চট্টগ্রাম নগরীর দেওয়ানজি পুকুর লেনস্থ ওয়াইএনটি সেন্টারে সাংবাদিকদের সাথে মতবিনিময় করেন পররাষ্ট্রমন্ত্রী। এ সময় সাংবাদিকরা বিএনপির মহাসচিব মির্জা ফখরুল ও অপর নেতা ড. আবদুল মঈন খানের সাম্প্রতিক বক্তব্য ‘আওয়ামী লীগ দেশের গণতন্ত্রকে ধ্বংস করেছে এবং সারা বিশ্বে আওয়ামী লীগের বিরুদ্ধে এটি প্রচার হচ্ছে’ নিয়ে প্রশ্ন করলে তিনি এ সব কথা বলেন।

ড. হাছান বলেন, ‘শুধু বিএনপির জন্মই অগণতান্ত্রিক নয়, তারা দেশে সবসময় গণতন্ত্র হরণ করার জন্য অপচেষ্টা চালিয়েছে এবং এখনো চালিয়ে যাচ্ছে। ২০০৮ সালের নির্বাচনের পর বিডিআর বিদ্রোহের পেছনে তাদের হাত ছিল। নির্বাচিত সরকারকে উৎখাত এবং গণতন্ত্রকে ধ্বংস করার উদ্দেশ্যেই সেটি ঘটানো হয়েছে। ২০১৪ সালের নির্বাচনের আগে ২০১৩ সালে কী ধরনের সন্ত্রাসী কর্মকাণ্ড ও জঘন্য মানুষ পোড়ানোর মহোৎসব করে গণতন্ত্রকে ধ্বংস করার অপচেষ্টা তারা চালিয়েছিল, আপনারা জানেন।’

মন্ত্রী আরো বলেন, ‘বিএনপি ২০১৪ সালের নির্বাচনে পাঁচশ নির্বাচনি কেন্দ্র জ্বালিয়ে দিয়েছিল এবং নির্বাচনি কর্মকর্তা ও বিদ্যুৎ কর্মকর্তাদের হত্যা করেছিলো। সেটির উদ্দেশ্য ছিল নির্বাচনকে ভণ্ডুল করা ও গণতন্ত্রকে ধ্বংস করা। ২০১৮ সালের নির্বাচনেও একই প্রচেষ্টা ছিল। সর্বশেষ ২০২৪ সালের নির্বাচন বর্জন করার মধ্য দিয়ে গণতন্ত্রকে ধ্বংস করার অপচেষ্টা চালানো হয়।’

**‘নাবিকরা ভালো আছে, নিয়মিত পরিবারের সাথে যোগাযোগ রাখছে, ভিডিও কলে কথা বলছে’**

সোমালিয়ার জলদস্যুদের কাছে আটক জাহাজ এমভি আবদুল্লাহ ও নাবিকদের কখন উদ্ধার করা সম্ভব- সাংবাদিকদের এমন প্রশ্নে পররাষ্ট্রমন্ত্রী বলেন, ‘জলদস্যুদের হাত থেকে নাবিক এবং জাহাজ দু’টোই উদ্ধার করার ক্ষেত্রে অল্প সময়ের মধ্যে অনেক অগ্রগতি হয়েছে, আশা করছি শিগ্‌গির তাদেরকে মুক্ত করতে পারব। তবে উদ্ধারের দিনক্ষণ বলাটা কঠিন।’

 মন্ত্রী বলেন, ‘আমরা নাবিকদের পরিবারদের আশ্বস্ত করতে চাই যে, সরকার সর্বাত্মকভাবে চেষ্টা করছে। প্রথমত, যারা অপহরণ করেছে তাদের সাথে বিভিন্ন পক্ষের মাধ্যমে আলোচনা চলছে। দ্বিতীয়ত তাদের ওপর মনস্তাত্ত্বিক প্রচুর চাপ তৈরি করা হয়েছে। নাবিকরা ভালো আছে, নিয়মিতভাবে তাদের পরিবারের সাথে যোগাযোগ রাখছে, এমনকি ভিডিও কলেও কথা বলছে। সুতরাং যে উদ্বেগটা কিছুদিন আগে ছিল সেটি এই মুহূর্তে নেই। আমরা আশা করছি তাদেরকে শিগ্‌গির মুক্ত করতে পারব।’

**‘কিশোর গ্যাংদের সাথে-নেপথ্যে যেই থাকুক, কঠোর ব্যবস্থা’**

 চট্টগ্রামে কিশোর গ্যাংয়ের তৎপরতা এবং তাদের হামলায় এক ব্যক্তির মৃত্যুর ঘটনার বিষয়ে সাংবাদিকরা চট্টগ্রামের সন্তান পররাষ্ট্রমন্ত্রী হাছান মাহ্‌মুদের দৃষ্টি আকর্ষণ করলে তিনি বলেন, ‘গত মন্ত্রিসভার মিটিংয়ে অনানুষ্ঠানিকভাবে কিশোর গ্যাং নিয়ে আলোচনা হয়েছে। অত্যন্ত দুঃখজনকভাবে বিভিন্ন জেলা শহরে এই কিশোর গ্যাং তৈরি হচ্ছে। তাদের ব্যাপারে আইন-শৃঙ্খলা বাহিনী যাতে যথাযথ পদক্ষেপ নেয় সে ব্যাপারে প্রধানমন্ত্রী নির্দেশনা দিয়েছেন।’

-০২-

মন্ত্রী বলেন, ‘কিশোর গ্যাংদের গ্রেপ্তারের পর স্বাভাবিক জেলে না রেখে সংশোধনাগারে পাঠানোর জন্য পরামর্শ দিয়েছেন প্রধানমন্ত্রী। কারণ, সাধারণ জেলে যদি তাদেরকে পাঠানো হয়, সেখানে থাকা অন্য সন্ত্রাসীদের সাথে যুক্ত হয়ে তারা আরো ভয়ংকর সন্ত্রাসী হয়ে উঠতে পারে।’

‘দেশে এটি নতুন সমস্যা, এটিকে দূরীভূত করার জন্য সরকার কাজ করছে এবং কিশোর গ্যাংয়ের সাথে-নেপথ্যে যেই থাকুক, সে যেই দলেরই হোক তার বিরুদ্ধে কঠোর ব্যবস্থা নেয়া হবে ও হচ্ছে’, বলেন মন্ত্রী।

**‘দেশবাসীকে পবিত্র ঈদুল ফিতরে পররাষ্ট্রমন্ত্রীর শুভেচ্ছা’**

সাংবাদিকদের মাধ্যমে দেশবাসীকে পবিত্র ঈদুল ফিতরের আগাম শুভেচ্ছা জানান ড. হাছান মাহ্‌মুদ। সেইসাথে তিনি বলেন, ‘রমজানে দ্রব্যমূল্য বৃদ্ধির অসাধু চক্র, মজুতদার, বিএনপির ভারতীয় পণ্য বর্জনের ডাক -এ ধরনের নানা অপচেষ্টা সত্ত্বেও সরকার বিভিন্ন পদক্ষেপ নেয়ার প্রেক্ষিতে এবার রমজানে বাজার স্থিতিশীল ছিল এবং অনেক পণ্যের দাম কমেছে।’

মন্ত্রী বলেন, ‘আগামীকাল দেশে পবিত্র ঈদুল ফিতর উদযাপিত হবে। কয়েক কোটি মানুষ যার যার গন্তব্যে যাচ্ছেন। এই সুযোগে পরিবহণের সাথে সংশ্লিষ্ট কেউ কেউ বাড়তি ভাড়া আদায় করার অপচেষ্টা চালাচ্ছে। সরকার বিষয়টিতে নজর রাখছে। এ ধরনের বাড়তি বাড়া আদায় অযৌক্তিক ও কোনভাবেই সমীচীন নয়। গতকালও বিভিন্ন জায়গায় পরিদর্শক টিম গেছে। বাড়িতে যাবার সময় জনগণেরও সচেতন থাকতে হবে, অযথা হুড়োহুড়ি করে যাতে দুর্ঘটনা না ঘটে। মহান স্রষ্টার কাছে প্রার্থনা করি, যেন সারা দেশে বিপুল উৎসাহ-উদ্দীপনার মধ্য দিয়ে পবিত্র ঈদুল ফিতর উদযাপিত হয়।’

                                                     #

আকরাম/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২০১৫ ঘণ্টা

তথ্যবিবরণী                                                                                                   নম্বর : ৪১৪০

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৭ চৈত্র (১০ এপ্রিল):

           স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ১৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৪৪ শতাংশ। এ সময় ৩৬০ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৭ হাজার ১১৫ জন।

                                                     #

দাউদ/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/২১১৩ ঘণ্টা

তথ্যবিবরণী নম্বর : ৪১৩৯

**পবিত্র ঈদুল ফিতর উপলক্ষ্যে প্রধানমন্ত্রীর বাণী**

**ঢাকা**, ২৭চৈত্র **(**১০ এপ্রিল**):**

প্রধানমন্ত্রী শেখ হাসিনা আগামীকাল ১১ এপ্রিল পবিত্র ঈদুল ফিতর উপলক্ষ্যেনিম্নোক্ত বাণী প্রদান করেছেন:

“মুসলিম জাহানের প্রধান ধর্মীয় উৎসব ঈদ-উল-ফিতর উপলক্ষ্যে আমি দেশবাসী ও বিশ্বের সকল মুসলমানকে জানাচ্ছি আন্তরিক শুভেচ্ছা ও ঈদ মোবারক।

 ঈদ শান্তি, সহমর্মিতা ও ভ্রাতৃত্ববোধের অনুপম শিক্ষা দেয়। হিংসা-বিদ্বেষ ও হানাহানি ভুলে মানুষ সাম্য, মৈত্রী ও সম্প্রীতির বন্ধনে আবদ্ধ হয়। ঈদ ধনী-গরিব নির্বিশেষে সকলের জীবনে আনন্দের বার্তা বয়ে নিয়ে আসে। ঈদের আনন্দ আমাদের সবার।

 ব্যক্তি, পরিবার, সমাজ ও রাষ্ট্রীয় জীবনে মুসলমানদের আত্মশুদ্ধি, সংযম, সৌহার্দ্য ও সম্প্রীতির মেলবন্ধন পরিব্যাপ্তি লাভ করুক-এটাই হোক ঈদ উৎসবের ঐকান্তিক কামনা। হাসি-খুশি ও ঈদের অনাবিল আনন্দে প্রতিটি মানুষের জীবন পূর্ণতায় ভরে উঠুক। বিশ্বের সকল মানুষের সুখ-শান্তি, কল্যাণ ও সমৃদ্ধির জন্য আজকের দিনে আমি মহান আল্লাহর কাছে এই প্রার্থনা করি ।

 আসুন, সকল প্রকার অন্যায়, অনাচার, হানাহানি ও কুসংস্কার পরিহার করে আমরা শান্তির ধর্ম ইসলামের চেতনাকে ব্যক্তি, সমাজ ও জাতীয় জীবনের সকল স্তরে প্রতিষ্ঠা করি।

 পবিত্র ঈদ-উল-ফিতরের এই দিনে আমি মহান আল্লাহ রাব্বুল আলামিনের নিকট প্রাণপ্রিয় মাতৃভূমি বাংলাদেশ ও মুসলিম উম্মাহর উত্তরোত্তর উন্নতি ও অব্যাহত শান্তি কামনা করছি।

 মহান আল্লাহ আমাদের সহায় হোন। আমিন।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

শাহানা/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৭২৩ ঘণ্টা

তথ্যবিবরণী নম্বর : ৪১৩৮

**পবিত্র ঈদুল ফিতর উপলক্ষ্যে রাষ্ট্রপতির বাণী**

ঢাকা, ২৭ চৈত্র (১০ এপ্রিল) :

রাষ্ট্রপতি মোঃ সাহাবুদ্দিন আগামীকাল ১১ এপ্রিল পবিত্র ঈদুল ফিতর উপলক্ষ্যে নিম্নোক্ত বাণী প্রদান করেছেন :

“ঈদ মোবারক।

মুসলমানদের অন্যতম প্রধান ধর্মীয় উৎসব পবিত্র ঈদুল ফিতর উপলক্ষ্যে আমি দেশে ও প্রবাসে বসবাসকারী সকল বাংলাদেশিসহ বিশ্ববাসীকে জানাই আন্তরিক শুভেচ্ছা ও মোবারকবাদ।

মাসব্যাপী সিয়াম সাধনা ও সংযম পালনের পর অপার খুশি আর আনন্দের বারতা নিয়ে আমাদের মাঝে সমাগত হয় পবিত্র ঈদুল ফিতর। ঈদের এই আনন্দ ছড়িয়ে পড়ে সবার মাঝে, গ্রামগঞ্জে, সারা বাংলায়, সারা বিশ্বে। এ দিন সকল শ্রেণি-পেশার মানুষ এক কাতারে শামিল হন এবং ঈদের আনন্দকে ভাগাভাগি করে নেন। ঈদ সবার মধ্যে গড়ে তোলে সৌহার্দ্য, সম্প্রীতি আর ঐক্যের বন্ধন। ঈদুল ফিতরের শিক্ষা সকলের মাঝে ছড়িয়ে পড়ুক, গড়ে উঠুক সমৃদ্ধ বাংলাদেশ-এ প্রত্যাশা করি।

ইসলাম শান্তি ও কল্যাণের ধর্ম। এখানে হিংসা-বিদ্বেষ, হানাহানি, কূপমণ্ডূকতার কোনো স্থান নেই। মানবিক মূল্যবোধ, সাম্য ও পারস্পরিক সহাবস্থান এবং পরমতসহিষ্ণুতাসহ বিশ্বজনীন কল্যাণকে ইসলাম ধারণ করে। ইসলামের এই সুমহান বার্তা ও আদর্শ সবার মাঝে ছড়িয়ে দিতে হবে। বিশ্বব্যাপী নানাবিধ সংকটের ফলে বিশ্ব অর্থনীতিতে মন্দাভাব পরিলক্ষিত হচ্ছে। বাংলাদেশেও এ মন্দার প্রভাব দৃশ্যমান। ফলে সমাজের দরিদ্র জনগোষ্ঠী স্বাভাবিক জীবনধারণে চ্যালেঞ্জের মুখোমুখি হচ্ছে। এমতাবস্থায়, আমি সমাজের সচ্ছল ব্যক্তিবর্গের প্রতি দরিদ্র জনগোষ্ঠীর পাশে দাঁড়ানোর আহ্বান জানাচ্ছি, যাতে ধনী-দরিদ্র নির্বিশেষে সবাই ঈদের আনন্দ সমানভাবে উপভোগ করতে পারে। মানবতার মুক্তির দিশারি হিসেবে ইসলামের মর্মার্থ ও শাশ্বত বাণী ছড়িয়ে পড়ুক সর্বত্র, বিশ্ব ভরে উঠুক শান্তি আর সৌহার্দ্যে-পবিত্র ঈদুল ফিতরে এ আমার প্রত্যাশা।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৭০০ ঘণ্টা

তথ্যবিবরণী                                                                                                 নম্বর : ৪১৩৭

**ঈদের ছুটিতে স্বাস্থ্যসেবা দেখতে হাসপাতালে স্বাস্থ্যমন্ত্রী**

ঢাকা, ২৭ চৈত্র (১০ এপ্রিল):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন আজ রাজধানীর সোহরাওয়ার্দী মেডিকেল কলেজ হাসপাতাল এবং জাতীয় হৃদরোগ ইনস্টিটিউট পরিদর্শন করেছেন৷ ঈদের ছুটিকে কেন্দ্র করে দেশের স্বাস্থ্যসেবা যাতে বিঘ্নিত না হয়, সেজন্য তিনি হাসপাতাল দু’টিতে আকস্মিক পরিদর্শন করেন।

এসময় ডা. সামন্ত লাল সেন সোহরাওয়ার্দী মেডিকেল কলেজ হাসপাতালের জরুরি সেবা বিভাগ, বিভিন্ন ওয়ার্ড এবং কিচেনসহ জাতীয় হৃদরোগ ইনস্টিটিউটের সিসিইউ পরিদর্শন করেন। পাশাপাশি হাসপাতালে সেবা নিতে আসা ও চিকিৎসারত রোগী এবং তাঁদের স্বজনদের সাথে কথা বলেন। তাঁদের চিকিৎসা পেতে কোন প্রকারের অসুবিধা হচ্ছে কি না মন্ত্রী জানতে চান এবং কোন অভিযোগ থাকলে নির্ভয়ে জানাতে বলেন। এসময় স্বাস্থ্যসেবা নিতে আসা রোগীরা হাসপাতাল দু’টির চিকিৎসা সেবা নিয়ে সন্তুষ্টি প্রকাশ করেন।

স্বাস্থ্যমন্ত্রী হাসপাতালে দায়িত্বরত চিকিৎসক, নার্সসহ সকল কর্মীদের উদ্দেশ্যে বলেন, প্রতি ঈদের ছুটিতে একটা অভিযোগ প্রায়ই শোনা যায়, হাসপাতালে ডাক্তার থাকে না, নার্স থাকে না। সেবা নিতে আসা রোগীরা চিকিৎসা পায় না৷ এটা হতে দেয়া যায় না৷

গতকাল সচিবালয়ে সাংবাদিকদের সাথে মতবিনিময়ের সময়ও তিনি নিশ্চিত করে বলেছেন, এই ঈদের ছুটিতে স্বাস্থ্যসেবার কোন ব্যত্যয় ঘটবে না। চিকিৎসকদের দায়িত্বশীল হয়ে কাজ করতে হবে। চিকিৎসক ও রোগীদের মধ্যে সম্পর্ক মজবুত করতে হবে।

#

পবন/পরীক্ষিৎ/রবীন্দ্র/কুন্তল/সঞ্জীব/কানাই/২০২৪/১৯০৫ ঘণ্টা